Diari Oficial de la Generalitat Valenciana


Sumari del DOGV 5944, del 30-01-2009 (2009/503)

RESOLUCIÓ d'11 de desembre de 2008, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Consell Valencià de Col·legis Oficials d'Agents de la Propietat Immobiliària i es disposa la seua publicació en el Diari Oficial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5944

Data del DOGV
:   30-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/503


Data del document
:   11-12-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * col·legi professional
    * empresa immobiliària
    * reglament intern

RESOLUCIÓ d'11 de desembre de 2008, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Consell Valencià de Col·legis Oficials d'Agents de la Propietat Immobiliària i es disposa la seua publicació en el Diari Oficial de la Comunitat Valenciana. [2009/503]  
Vist l'expedient de modificació estatutària instruït a instància del Col·legi Valencià de Col·legis Oficials d'Agents de la Propietat Immobiliària, inscrit amb el número 13 de la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en el que se sol·licita la inscripció de la modificació dels seus Estatuts en el dit Registre, atenent als següents   
Fets  
Primer. Marifé Esteso Rubio, presidenta del Col·legi Oficial d'Agents de la Propietat Immobiliària d'Alacant, José Comes Palomero, president del Col·legi Oficial d'Agents de la Propietat Immobiliària de Castelló i Ángel Sánchez Sánchez, president del Col·legi Oficial d'Agents de la Propietat Immobiliària de València, van presentar en data 23 d'abril de 2008, sol·licitud d'inscripció de la modificació dels Estatuts del Consell Valencià de Col·legis Oficials d'Agents de la Propietat Immobiliària en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Després de les oportunes esmenes, les Juntes Generals Extraordinàries dels col·legis celebrades el 10 de setembre de 2008 pel Col·legi Oficial d'Agents de la Propietat Immobiliària d'Alacant, segons certificació lliurada el dia 11 de setembre de 2008 pel secretari del Col·legi, Francisco Choclan Jiménez, amb el vistiplau de la presidenta, pel Col·legi Oficial d'Agents de la Propietat Immobiliària de Castelló el dia 24 de setembre de 2008, segons certificació lliurada el dia 1 d'octubre de 2008 pel secretari del Col·legi, Ignacio Querol Fábrega, amb vist i plau del president, pel Col·legi Oficial d'Agents de la Propietat Immobiliària de València el dia 9 de setembre de 2008, segons certificació lliurada el dia 30 de setembre de 2008 pel secretari del Col·legi, Vicente Díez Crespo, amb el vistiplau del president, van aprovar el text definitiu de la modificació dels Estatuts del Consell, que va ser presentat en data 15 d'octubre de 2008 en la Conselleria de Justícia i Administracions Públiques.  
Tercer. El nou text dels Estatuts figura com a annex a la present resolució, donant-se ací per reproduït.  
Fonaments de dret  
Primer. La modificació estatutària respecta totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 4 de gener, del Consell de la Generalitat Valenciana, que la desenrotlla, resulta necessari actualitzar el text a les denominacions oficials de «Generalitat», «Consell» i «Comunitat Valenciana» adoptades amb la nova redacció donada a l'Estatut d'Autonomia de la Comunitat Valenciana per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol.  
Així mateix, en compliment del que disposa el Decret 183/2006, de 15 de desembre, del Consell, pel que es regula el Diari Oficial de la Comunitat Valenciana, procedeix el canvi de la denominació Diari Oficial de la Generalitat Valenciana, per la de Diari Oficial de la Comunitat Valenciana. De la mateixa manera, s'ha adaptat la redacció de la disposició final a allò que s'ha regulat en l'article 11 de la Llei 6/1997.  
Segon. La modificació estatutària ha sigut aprovada amb els requisits i formalitats exigides en el dit article, i en els propis Estatuts del Consell.  
Tercer. Als efectes previstos en l'article 21 del Decret 4/2002 de 8 de gener, del Govern Valencià, pel que s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, l'expedient ha sigut tramitat pel Servici d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-lo l'article 6.1 de l'esmentada Llei 6/1997, en relació amb el que disposa el Decret 7/2007 de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, i pel Decret 122/2007, de 27 de juliol, del Consell, pel que s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122.a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel que s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent  
Resolució  
1. Inscriure la modificació dels Estatuts del Consell Valencià de Col·legis d'Agents de la Propietat Immobiliària, que queden redactats conforme allò que s'ha indicat, en el Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Publicar la present resolució en el Diari Oficial de la Comunitat Valenciana.  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de s'utilitze qualsevol altra via que es considere oportuna.  
València, 11 de desembre de 2008.- El director general de Justícia i Menor: Antonio Gastaldi Mateo.  
ESTATUTS DEL CONSELL VALENCIÀ DE COL·LEGIS OFICIALS D'AGENTS DE LA PROPIETAT IMMOBILIÀRIA  
La Constitució Espanyola reconeix als col·legis professionals la seua importància i vigència, i l'actual Llei estatal 2/1974, de Col·legis Professionals, amb les modificacions introduïdes per la Llei 74/1978 i per la Llei 7/1997, així com per altres posteriors, entre les quals cal citar la Llei 1/2003 i la Llei 2/2006, atribueix a aquestes corporacions professionals la condició d'entitats de dret públic, amb plena capacitat per al desenvolupament de les funcions que tenen conferides i, així mateix, regula les atribucions dels consells generals i els defineix com a corporacions de dret públic, emparades per la Llei i reconegudes per l'Estat, amb personalitat jurídica pròpia i plena capacitat per al compliment dels seus fins.  
La Llei Orgànica 5/1982, per la qual s'aprova l'Estatut d'Autonomia Valencià, atorga a la Generalitat competència exclusiva, entre altres matèries, en relació amb els col·legis professionals i l'exercici de les professionals titulades, sense perjudici de quant s'estableix en la Norma Constitucional. I en la seua concordança, pel Reial Decret 2089/1983, sobre traspàs de funcions, aquesta Comunitat Autònoma va assumir les del Ministeri d'Obres Públiques i Urbanisme, hui de Foment, en relació amb els col·legis professionals adscrits al dit departament, l'àmbit territorial dels quals era el valencià, sense perjudici de mantindre aquests la seua vinculació amb els consells generals de la professió. Conseqüència d'aquest marc legal autonòmic, els consells generals valencians constituïts podien tindre la consideració de corporacions de dret públic i adquirien personalitat jurídica pròpia i plena capacitat.  
Amb posterioritat, el Decret 123/1986 del Consell va regular, amb la provisionalitat que expressament arreplega, els consells valencians. El Decret 17/1987 va vindre a disposar la regulació del Registre de Col·legis Professionals i de Consells Valencians de Col·legis Professionals.  
Posteriorment es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, que estableix el règim jurídic d'aquestes corporacions en l'àmbit valencià, sense perjudici de la legislació bàsica de l'Estat i la pròpia reglamentació professional.  
Aquesta nova regulació atribueix als consells valencians la condició de corporacions de dret públic, amb personalitat jurídica pròpia i plena capacitat d'obrar per a l'èxit dels seus fins, i determina les seues funcions, entre les quals estableix la de control dels actes i acords col·legials, i els atorga la capacitat de resoldre, en via administrativa els recursos que s'interposen contra aquests.  
A l'empara de dita normativa, el Decret 29/1999, de 23 de gener, del Consell (DOCV de 2 de març) aprova la constitució del Consell Valencià de Col·legis Oficials d'Agents de la Propietat Immobiliària, i en disposa la seua inscripció.  
Finalment, el Decret 4/2002, de 8 de gener, del Consell, aprova el Reglament de la Llei 6/1997, i incideix en la regulació dels Consells Autonòmics i les seues funcions i competències.  
Quedava pendent, així, l'aprovació dels Estatuts del Consell Valencià, i amb l'objecte de tancar la normativa pròpia de la professió d'Agent de la Propietat Valenciana, els col·legis provincials han aprovat els presents.  
TÍTOL PRIMER  
NATURALESA JURÍDICA. SEU. FINS   
I FUNCIONS DEL CONSELL  
Article 1. El Consell Valencià de Col·legis Oficials d'Agents de la Propietat Immobiliària és una corporació de dret públic, amb personalitat jurídica pròpia i plena capacitat d'obrar per a l'èxit dels seus fins, dins del marc de la legislació vigent, i es constitueix, sense perjudici de les competències que legal i reglamentàriament tenen els col·legis oficials d'Agents de la Propietat Immobiliària d'Alacant, Castelló i València - existents en l'actualitat-, com l'òrgan superior representatiu i coordinador de la professió a l'àmbit de la Comunitat Valenciana.  
Article 2. La seu del Consell queda fixada a València, en el domicili social del Col·legi Oficial d'Agents de la Propietat Immobiliària de València, carrer Sant Vicent, número 60- 1ª.  
Article 3. Fins:  
Són fins del Consell Valencià de Col·legis Oficials d'Agents de la Propietat Immobiliària:  
a) La coordinació dels col·legis professionals que l'integren i la representació de la professió en qüestions d'àmbit autonòmic i en les que els seus Estatuts o els propis col·legis li atorguen, tot això sense perjudici de la necessària autonomia de cada col·legi.  
b) Relacionar-se, en nom dels col·legis que l'integren, amb les institucions de la Generalitat, en particular amb el Consell, per tal de facilitar la mútua col·laboració i enteniment per a la millor satisfacció dels interessos socials i professionals, la defensa dels quals tenen respectivament encomanada.  
c) Contribuir al desenvolupament del sector immobiliari i turístic, en col·laboració amb les administracions públiques competents en la matèria.  
d) Els que, en desplegament dels seus estatuts generals i reglaments, i d'acord amb la llei, s'establisquen.   
Article. 4. Corresponen al Consell les funcions següents:  
a) Elaborar, aprovar i modificar els seus propis estatuts i reglaments de règim interior, tot això sense perjudici del que disposa la legislació bàsica de l'Estat en matèria de col·legis professionals.  
b) Resoldre, en via administrativa, els recursos que s'interposen contra els actes i acords dels col·legis o del Consell.  
c) Aprovar els seus pressupostos, i regular i fixar, equitativament, la participació dels col·legis en les despeses del Consell.  
d) Informar, amb caràcter previ i no vinculant, sobre tots els projectes de normes del Consell que afecten els col·legis professionals o a la pròpia professió.  
e) Fomentar, crear i organitzar institucions, serveis i activitats que, sempre en relació amb la professió, tinguen com a objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents, així com establir els concerts o acords més apropiats en aquest sentit, amb l'administració i les institucions o entitats que corresponga.   
f) Subscriure convenis amb l'administració de la Generalitat, i amb altres administracions, dins del seu àmbit competencial.  
g) Dirimir els conflictes que puguen suscitar-se entre els col·legis, sense perjudici de l'ulterior recurs contenciós administratiu.  
h) Elaborar les normes deontològiques comunes a la professió.  
i) Propiciar, com a norma d'ús comú per part de tots els col·legiats, la utilització de la pròpia identificació personal i denominació professional d'Agent de la Propietat Immobiliària, i promoure les accions necessàries per a exigir el compliment de la legalitat en l'exercici de les funcions que els són pròpies, a fi de garantir una eficaç tutela per a la seguretat dels legítims drets d'usuaris i consumidors.  
j) Afavorir la qualitat en la prestació dels serveis professionals, mitjançant iniciatives tendents a elevar el nivell de competència, capacitat i eficàcia dels agents de la Propietat Immobiliària.  
k) Sol·licitar o emetre informes, estudis o publicacions, sobre temes d'interés professional, a més d'aquells que, en relació amb aquesta activitat, puguen tindre una incidència i interés social.  
l) Altres que els atribuïsca la Llei 6/1997 de la Generalitat o una altra llei i els seus Estatuts.  
TÍTOL II  
ÒRGANS DE GOVERN DEL CONSELL  
Article 5. Són òrgans de govern i administració del Consell: el Ple i el Consell Executiu.  
Article 6. El Ple és l'òrgan màxim de direcció del Consell, i estarà compost pels presidents dels col·legis provincials que el formen, que seran representants nats, i per cada Col·legi a més, un nombre de consellers que corresponga en funció del nombre total de col·legiats de cada col·legi, a raó d'un vocal per cada cinquanta col·legiats exercents, que seran designats per la Junta de Govern de cada col·legi provincial, entre els seus membres, sempre que no estiguera inhabilitat o incurs en alguna de les causes que ho impedisca expressament, recollides en la normativa de cada col·legi. A més de pel president, cada col·legi estarà representat, com a mínim, per un altre membre en representació del respectiu col·legi.  
Article 7. El Consell Executiu, encarregat de dur a terme els acords adoptats pel Ple i de la resolució d'aquells assumptes que puguen plantejar-se entre la celebració de dues sessions del Ple, a què oportunament donarà compte, estarà integrat pel president, els dos vicepresidents, secretari, tresorer i comptador. Cada membre que ostente els càrrecs de secretari, tresorer, i comptador, procedirà d'un Col·legi diferent dels integrats en el Consell Autonòmic. Al seu torn, el secretari serà en tot cas un representant de distint col·legi de qui ostente el càrrec de president.   
Article 8. El president del Consell serà anomenat de forma rotativa, cada quatre anys i pels membres del Ple, entre els presidents dels col·legis provincials que l'integren.   
Els altres presidents de col·legis ostentaran el càrrec de vicepresidents del Consell.  
Serà vicepresident primer qui ostente el càrrec de president d'aquell col·legi provincial a què corresponga la presidència en dates més pròximes.  
Article 9. El Ple triarà, mitjançant elecció directa i secreta, i entre els seus consellers, el secretari, el tresorer i el comptador.   
Article 10. Comissions. Podran constituir-se les comissions que es consideren necessàries per al desenvolupament de les seues funcions i estaran presidides per un ponent, membre del Consell.  
Article 11. El president ostenta la representació institucional del Consell en totes les seues actuacions, i li correspon ordenar i promoure les seues activitats, encaminades al millor compliment dels seus fins.  
Article 12. El Consell adoptarà els acords per majoria dels seus membres i s'exigirà, a més, per a la seua validesa, el vot favorable, si més no, de la quarta part dels col·legis presents, amb independència del nombre de col·legiats que puguen representar. S'entén que un Col·legi vota quan ho fan la majoria dels seus càrrecs representants en aquest Consell.  
Article 13. El Consell Executiu és l'òrgan encarregat de dur a terme els acords adoptats en el Ple i de la resolució d'aquells assumptes de la seua competència, que puguen plantejar-se entre la celebració de les sessions del Ple, a què oportunament donarà compte.   
El president tindrà vot de qualitat en les decisions que adopte el Consell Executiu.  
Article 14. Els càrrecs del Consell tindran una durada de quatre anys, i coincidirà amb el període que corresponga a l'ostentació de càrrecs electius en els col·legis respectius; si bé es considerarà que mantenen les seues funcions en el Consell fins que siguen substituïts per nous consellers, en acord de la respectiva Junta de Govern del col·legi corresponent.  
En conseqüència, la renovació dels membres del Consell, representants de cada col·legi provincial, es produirà dins del mes següent de la presa de possessió dels presidents i vocals, renovats en les respectives juntes directives dels col·legis provincials.  
Article 15. Durant el mes següent al de la presa de possessió dels presidents i vocals de les respectives juntes directives, es constituirà el Ple del Consell.  
Article 16. El Ple podrà reunir-se quantes vegades ho dispose el seu president, o per convocatòria dels dos vicepresidents de forma conjunta, o ho demanen, almenys, la meitat més un dels seus membres. Per a la seua valida constitució hauran d'estar presents almenys la majoria dels col·legis representats en ell, corresponent a la representació de cada col·legi un nombre de vots proporcional al número de col·legiats, segons s'estableix en l'article 6 dels presents Estatuts.  
No obstant això, el Ple del Consell celebrarà, anualment, almenys dues sessions. En la celebrada l'últim trimestre de l'any s'aprovarà el pressupost de l'any pròxim; i en la que haurà de celebrar-se el primer trimestre de l'any, s'acordarà sobre la liquidació del pressupost i la Memòria d'Activitats de l'exercici anterior.  
L'orde del dia el fixarà el president, i en les convocatòries acordades pels vicepresidents o la meitat més un dels membres, es tractaran únicament els assumptes assenyalats pels proponents.  
La convocatòria sempre serà única. En cas d'absència del secretari, actuarà en representació seua el vocal de menor edat d'entre els presents.  
El termini entre la convocatòria i la celebració de la sessions serà, almenys, de tres dies.  
No obstant això, quedarà vàlidament constituït quan, reunits la totalitat dels seus membres, unànimement així ho decidisquen.  
De cada sessió que se celebre s'alçarà acta pel secretari, en què farà constar els assistents, l'orde del dia de la reunió, les circumstàncies de lloc i temps en què s'ha celebrat, els punts principals de les deliberacions i el contingut dels acords adoptats.  
Article 17. Correspon al president  
a) Ostentar la representació institucional del Consell, amb atribució de les facultats que li confereixen els presents Estatuts.  
b) Acordar la Convocatòria de les sessions ordinàries i extraordinàries i la fixació de l'orde del dia, tenint en compte, si fa al cas, les peticions dels altres membres formulades amb suficient antelació, i el que disposa l'article anterior.  
c) Presidir les sessions i moderar els debats i suspendre'ls per causes justificades.  
d) Dirimir amb el seu vot els empats, a l'efecte d'adoptar acords.  
e) Quantes altres funcions siguen inherents a la seua condició de president.  
Article 18. Conforme a l'article 8, les vicepresidències del Consell recauran en els presidents dels col·legis que en cada període del seu mandat no tinga el càrrec de president del mateix.  
Article 19. Correspon al secretari.  
a) Efectuar la convocatòria de les sessions del Ple, per orde del president i de les comissions delegades, a proposta del ponent de les mateixes, així com les citacions als membres, tant del Ple com de les comissions.  
b) Rebre els actes de comunicació dels membres amb el Ple i amb les comissions i, per tant, les notificacions, peticions de dades, rectificacions o qualsevol altra classe d'escrits dels quals haja de tindre coneixement.  
c) Preparar el despatx dels assumptes i redactar i autoritzar, amb el vistiplau del president, les actes de les sessions del Ple.  
d) Expedir certificats sobre acords aprovats, informes, memòries o consultes.  
e) Custodiar els llibres d'Actes i l'arxiu del Consell.  
f) Quantes altres funcions siguen inherents a la seua condició de secretari.  
Article 20. Correspon al tresorer.  
a) Autoritzar els ingressos i pagaments del Consell.  
b) Gestionar els fons que puga disposar el Consell i donar-los la destinació que es trobe establida en els Pressupostos.  
c) Lliurar els corresponents justificants d'ingressos i pagaments, perquè servisquen als respectius Col·legis en el seu desenvolupament pressupostari.  
Article 21. Correspon al comptador  
Intervindre els documents d'ingressos i pagaments del Consell, tenint a càrrec seu la comptabilitat del Consell.  
Article 22. Correspon als membres del Ple:  
a) Conéixer i estar informats sobre els temes que figuren en l'orde del dia de les sessions.  
b) Participar en els debats i votacions de les sessions, manifestar la seua opinió i formular, si fa al cas, el seu vot particular.  
c) Formular precs i preguntes.  
d) Obtindre la informació precisa per al compliment de la seua funció.  
e) Quantes altres funcions siguen inherents al seu càrrec.  
Article 23.1. Correspon al Consell Executiu.  
a) Preparar el Ple.  
b) Intervindre en actuacions davant de l'administració amb el president.   
c) Proposar temes al Consell.  
d) Adoptar els acords que corresponga, donant compte al Ple del Consell.  
2. El Ple del Consell podrà delegar en el Consell Executiu la deliberació i resolució de les qüestions que li són pròpies, llevat del nomenament de càrrecs, aprovació de pressupostos i balanços, i resolució de recursos que ha de resoldre en compliment de la legalitat vigent.  
3. El Consell Executiu es reunirà, almenys, una vegada cada sis mesos, sense perjudici de les convocatòries que realitze el president. I podrà, igualment, reunir-se a petició dels dos vicepresidents, i per a tractar temes prèviament indicats pels convocants.  
Article 24. Quan ho estime necessari, el president invitarà a les sessions del Ple al conseller de Medi Ambient, Aigua, Urbanisme i Habitatge, o representant, per a intercanviar dades, comunicar la problemàtica de temes relacionats amb el mercat immobiliari i facilitar informes l'administració.  
Article 25. La pèrdua de la condició de membre del Consell es produirà, a més dels motius que en els Estatuts de cada col·legi s'indiquen, pels que expressament se citen en l'article 50 del Decret 4/ 2002, del Consell, que aprova el Reglament de la Llei 6/ 1997.  
TÍTOL III  
RÈGIM ECONÒMIC  
Article 26. Per al compliment dels seus fins, el Consell elaborarà anualment un pressupost econòmic, que haurà d'aprovar-se amb anterioritat als pressupostos col·legials; a fi d'incorporar en els mateixos les oportunes partides pressupostàries.  
Els Col·legis participaran en la vida econòmica del Consell en la proporció corresponent al seu respectiu cens col·legial d'exercents, a data de l'ú de gener de cada any.  
TÍTOL IV  
DEL RÈGIM JURÍDIC, DISICIPLINARI I RECURSOS  
Article 27. El Consell Valencià de Col·legis Oficials d'Agents de la Propietat Immobiliària, com a corporació de dret públic, està subjecte al dret administratiu, quan exercisca potestats públiques que la Llei 6/1997, de 4 de desembre, de la Generalitat i altres lleis, li encomanen. La resta de la seua activitat es regeix pel dret privat.  
Article 28. 1.De conformitat amb l'article 16.b) de la Llei 6/1997, de la Generalitat, el Consell resoldrà en via administrativa els recursos que s'interposen contra els actes i acords dels col·legis.  
2. Tots els actes i resolucions del Consell, que estiguen subjectes al dret administratiu, són susceptibles dels recursos establits legalment en la via administrativa  
3. Contra les resolucions de recursos que esgoten la via administrativa, i també contra els actes i resolucions del Consell, si fa al cas, es podrà recórrer davant de l'orde jurisdiccional contenciós administratiu.  
Article 29. Per a la resolució de recursos o imposició de sancions, el Consell seguirà, per a l'adequada defensa de l'interessat, els procediments legals de caràcter disciplinaris establits. El règim disciplinari es regularà, respecte al procediment sancionador, pel que estableix la Llei 30 / 1992, de 26 de novembre, i el Reial Decret 1398/ 1993, de 4 d'agost.   
Respecte a la tipificació de les sancions, caldrà ajustar-se al que estableixen els Estatuts de cada col·legi provincial i, supletòriament, al que estableix el Reial Decret 1294 / 2007, de 28 de setembre, pel qual s'aproven els Estatuts Generals dels Col·legis Oficials d'Agents de la Propietat Immobiliària i del seu Consell General (BOE 3 d'octubre de 2007).  
Article 30. Cada Col·legi provincial designarà, per acord de la Junta de Govern, un col·legiat, llicenciat en Dret, per tal de formar una Comissió Jurídica Assessora del Consell Autonòmic, en matèria de sancions i recursos que siguen propis del Consell, que haurà d'emetre dictamen previ no vinculant als acords que el Consell dicte en aquesta matèria.  
TÍTOL V  
DE LES RELACIONS AMB LA GENERALITAT  
Article 31  
1. El Consell, en tot el que es refereix als aspectes institucionals i corporatius, es relacionarà amb la Conselleria de Justícia i Administracions Públiques, o qualsevol altre òrgan designat perquè el substituïsca en l'exercici d'aquesta funció.  
2. En tot allò que afecta els continguts de la professió, es relacionarà amb la Conselleria de Medi Ambient, Aigua, Urbanisme i Vivenda, o qualsevol altre òrgan designat perquè el substituïsca en l'exercici d'aquesta funció.  
TÍTOL VI  
DE LES RELACIONS AMB EL CONSELL GENERAL   
DELS COL·LEGIS OFICIALS D'AGENTS DE   
LA PROPIETAT IMMOBILIÀRIA  
Article 32. Les relacions del Consell Valencià de Col·legis Oficials d'Agents de la Propietat Immobiliària amb el Consell General dels Col·legis Oficials d'Agents de la Propietat Immobiliària, estaran fonamentalment encaminades a la defensa, promoció i desenvolupament de la professió, i a aquest efecte es procurarà impulsar convenis de col·laboració en aquest àmbit territorial.  
DISPOSICIÓ ADDICIONAL  
En aquelles matèries no previstes en els presents Estatuts, serà aplicable el que disposa la Llei 6/1997, de 4 de desembre, de Col·legis Professionals i de Consells Valencians de Col·legis Professionals, i en el Decret 4/2002, pel qual s'aprova el Reglament que la desenvolupa.  
DISPOSICIONS TRANSITÒRIES  
Primera  
En el termini d'un mes, des de l'entrada en vigor dels presents Estatuts, es constituirà el Ple del Consell, per convocatòria conjunta de dos presidents, entre els dels col·legis provincials d'Alacant, Castelló i València, i tindrà com a únic punt de l'Orde del Dia l'elecció de president del Consell,m entre els tres presidents dels col·legis provincials, les vicepresidències i la resta dels càrrecs.  
Prèviament, cada col·legi nomenarà, en atenció a la seua representació, els consellers que li corresponen.  
Segona  
Els membres que formen part del primer Ple del Consell seran triats en el nombre que s'estableix estatutàriament per la Junta Directiva de cada Col·legi, i cessaran en finalitzar al terme del seu mandat com a directius dels seus respectius col·legis.  
DISPOSICIÓ FINAL  
Els presents Estatuts entraran en vigor una vegada que hagen inscrit en el Registre de Col·legis Professionals i de Consells Valencians de Col·legis Professionals i publicats en el Diari Oficial de la Comunitat Valenciana.